**Seletuskiri**

**keskkonnaministri käskkirja**

**„Keskkonnaministri 26.03.2015 käskkirja nr 302 muutmine“ juurde**

1. **Sissejuhatus**

Käskkiri kehtestatakse perioodi 2014–2020 struktuuritoetuse seaduse (edaspidi *struktuuritoetuse seadus*) § 16 lõike 1 alusel. Käesoleva käskkirjaga reguleeritakse toetuse andmist meetme tegevuse „Meteoroloogiliste ja hüdroloogiliste näitajate seire arendamine kliimamuutuste hindamiseks või prognoosimiseks“ elluviimiseks.

Käskkirja ja selle seletuskirja koostasid Keskkonnaministeeriumi eelarve- ja strateegiaosakonna peaspetsialist Eerika Purgel (e-post: eerika.purgel@envir.ee, tel 626 0709), keskkonnakorralduse osakonna peaspetsialist Marika Lillemets (e-post: marika.lillemets@envir.ee, tel 626 2867) ja õigusosakonna jurist Rene Lauk (e‑post: rene.lauk@envir.ee, tel 626 2948).

Muudatusega ajakohastatakse käskkirjas toodud nõudeid, et lihtsustada selle rakendamist. Lisaks pikendatakse projekti detailsete tegevuste abikõlblikku perioodi. Projekti lõppemise tähtaeg ei muutu, ühtegi tegevust ei lisandu.

1. **Käskkirja sisu ja võrdlev analüüs**

Käskkirjaga pikendatakse detailsete tegevuste läbiviimise tähtaega kuni 31.12.2020. Samuti täpsustatakse aruannete esitamise korda ning pikendatakse tegevuste personalikulu abikõlblikkuse tähtaega kuni 31.12.2020. Käskkiri koosneb kahest punktist, millega vahetatakse välja käskkirja lisad 1 ja 2. Kuigi tehtavad muudatused ei ole kuigi ulatuslikud, on õigusselguse huvides mõistlik mõlemad lisad esitada uue terviktekstina.

Järgnevalt kajastatakse lisas 1 tehtavaid muudatusi.

1. Täpsustatakse punkti 3, pikendades tegevuste elluviimise tähtaega kuni 31.12.2020. Täpsem selgitus on toodud käesoleva seletuskirja punkti 4 juures.

2. Selguse huvides lisatakse punkt 5.4 info projekti juhtrühma moodustamise kohta: „Projekti elluviimise koordineerimiseks moodustab elluviija projekti juhtrühma, mis koosneb elluviija, Keskkonnaministeeriumi Infotehnoloogiakeskuse ja Keskkonnaministeeriumi esindajatest.“.

Projekti tegevuste detailse aastaeelarve ja tegevuskava kinnitab projekti juhtrühm.

3. Muudetakse punkti 7.1, täpsustades, et detailne tegevuskava ja aastaeelarve peab olema kinnitatud juhtrühma poolt hiljemalt 5. veebruariks.

4. Täpsustatakse punkti 7.4, määrates kõigi tegevuste läbiviimise tähtajaks kuni detsember 2020 (v.a kalibreerimislabor, mille tähtajaks seatakse 31.12.2019).

Projekti tegevuste tähtaja muutmine ja pikendamine 9 kuu võrra (kuni 31.12.2020) on vajalik uute asjaolude ilmnemise tõttu nagu hanke ebaõnnestumine, ettevalmistavate tööde vastuvõtmise pikenemine ja ühe sõlmitud hankelepingu võimalik tühistamine (uue lepingu korral on võimalik ilmastikuolude tõttu uus leping teostada eeldatavalt alates mai 2020). Lepingute mitte elluviimisel juba tehtud ettevalmistavad kulud (nt projekteerimine ja kujundustööd) muutuksid mitteabikõlblikuks. Lisaks ei ole lahendust leidnud SA Keskkonnainvesteeringute Keskuse võimalik tagasinõue, mille ärakuulamiskiri saabus Keskkonnaagentuuri 15.10.2019 ning selge ei ole lõplik lahendus.

5. Täpsustatakse punkti 9.3 ja tunnistatakse kehtetuks senised punktid 9.3.1 ja 9.3.2. Sellega seoses muutub numeratsioon punktis 9.3. Struktuuritoetuste seaduse § 37 lõike 2 alusel toimub toetuse taotlemine ja toetuse kasutamisega seotud teabe ja dokumentide esitamine struktuuritoetuse registri e-toetuste mooduli kaudu. Kõik projekti abikõlblikkuse perioodi kestel koostatavad dokumendid esitatakse ja toimetatakse taotlejale ja toetuse saajale kätte e‑toetuse vahendusel.

Täpsustatakse numeratsiooni punktis 9.3 tuues maksete menetlemisega seotud ajakohase info välja. Eelmise versiooni numeratsiooni järgi punkt 9.3.3 viiakse üle punkti 9.3.1, punkt 9.3.4 viiakse üle punkti 9.3.2,. punkt 9.3.6 viiakse üle punkti 9.3.4.

Samuti tunnistatakse kehtetuks senine punkt 9.3.5, kuna vastavalt ühendmäärusele ei tule riigiasutusel kulu tasumist tõendavat dokumenti esitada.

6. Tunnistatakse kehtetuks punkt 9.4 (eelmise versiooni numeratsiooni järgi), sest see kordab struktuuritoetuste seaduses toodut. Ülejäänud numeratsioon peale selle punkti eemaldamist täpsustub.

7. Kuna enamus hankemenetlusi toimub elektrooniliselt, siis täpsustatakse muudetava käskkirja verisooni punkti 9.4 ning selgitatakse, et elluviija lisab rakendusüksuse nõudmisel e‑toetuse keskkonda hanke korraldamist tõendavad dokumendid, kui hange ei ole läbi viidud riigihangete registris ja tehingu eeldatav hind ilma käibemaksuta on 5000 eurot või sellest suurem.

8. Tunnistatakse kehtetuks punkt 9.6 (eelmise versiooni numeratsiooni järgi), kuna see kordab juba eelnevalt välja toodud infot.

9. Täpsustatakse punkti 9.8 (eelmise versiooni numeratsiooni järgi punkti 9.10) ning tuuakse välja, et enne lõpparuande rakendusüksusele esitamist peab olema selle juhtrühm heaks kiitnud. Kuna detailse tegevuskava kinnitab juhtrühm, siis on oluline, et enne lõpparuande esitamist kiidab selle heaks juhtrühm.

10. Täpsustatakse punkti 10.2, mille tulemusena on vaja rakendusüksusele esitada hankeplaan kaks korda aastas, st „Elluviija esitab rakendusüksusele info projekti hangete ja maksete kohta igal aastal 1. märtsiks ja 1. septembriks.“. Eelnevalt oli toetuse saajal kohustus esitada hankeplaan neli korda aastas, kuid mis on liigne halduskoormus ega oma praktilist väärtust.

11. Lisatakse punkt 10.3:

Lihthankemenetlus ja riigihanke hankemenetlus viiakse läbi elektrooniliselt riigihangete registris. Selguse huvides täpsustatakse, mis tingimustel peab projekt elluviija hankeid läbi viima. Projekti elluviija viib hankeid läbi vastavalt oma asutuse hankekorrale. Sealjuures tuleb arvestada struktuuritoetuse seaduses § 26 sätestatut.

12. Lisatakse punkt 10.4, milles sätestatakse, et elluviija tagab projekti väljundite ja tulemuse säilimise ning sihipärase kasutamise. Nõue tuleneb perioodi 2014–2020 struktuuritoetuse seadusest, kuid praktikas on tekkinud toetuse saajatel probleeme selle nõude arusaamise ja üles leidmisega. Seetõttu toome õigusselguse huvides selle eraldi välja.

Elluviija peab vastavalt struktuuritoetuse seadusele kasutama sihtotstarbeliselt projektis soetatud seadmeid ja erivahendeid jmt nende soetamisest alates üldjuhul vähemalt peale projekti abikõlblikkuse perioodi 5 aasta jooksul.

Olenevalt käskkirja punktis 3 toodud projekti raames soetatust või teostatud tegevuse eesmärgist, mis tuuakse detailsemalt välja projekti lõpparuandes, tuleb kestvuse nõude iga tehtud tegevuse ja soetatud objekti osas hinnata eraldi selle kasutamise eesmärki ja vajadust. Kuna tegemist on valdkonnaga, kus uus seade ei pruugi luua tulemust pikaks ajaks isegi juhul, kui elluviija selle seadme kindlas olukorras kasutusele võtab, sest tulemuse saavutamist mõjutavaid tegureid (ilm, asukoht, tingimused, seadme eluiga jne), mis avaldavad seadme kasutamise tulemuslikkusele mõju, on palju.

Seega tuleb kestvuse nõude hindamisel arvestada riigipõhiseid vajadusi ja reaalseid olusid projektis tehtud tegevuste ja soetatud asjade puhul. Need tuuakse välja projekti lõpparuandes.

Käskkirja eelnõus on välja toodud, et elluviija tagab projekti väljundite ja tulemuse säilimise ning sihipärase kasutamise. Arvestada tuleb kestvuse nõude täitmisel mõistlikkuse printsiipi.

Näiteks tuleb kaaluda, kas projektis loodud hangitud seadmete kasutamise nõue on aja jooksul põhjendatud või on see lihtsalt üldisel eeldusel baseeruv. Kui näiteks uus seade on toetusest küll soetatud, siis selle kasutamine teatud tingimustes ei pruugi olla pikas perspektiivis põhjendatud ega vajalik ning nende asutamine lihtsalt selleks, et täita kestvusnõuet, ei ole ka kestvusnõude eesmärk – ehk fondispetsiifilist kestvusnõuet ja valdkonna eripära ning projekti tegevusi tuleb siinkohal vaadata koos. Seadmete kasutamine ei ole eesmärk omaette, vaid lähtub tegevuste eesmärgi iseloomust ja vajalikkusest.

13. Selguse huvides ja projekti elluviimisest ülevaate saamiseks ajakohastatakse punkti 11.1 ning tuuakse välja, et projekti elluviija esitab e-toetuse keskkonnas rakendusüksusele vahearuande ja juhtrühma poolt heaks kiidetud lõpparuande rakendusüksuse poolt e‑toetuse keskkonnas seatud tähtajale. Rakendusüksus peab vahearuannete esitamise tähtaegade seadmisel arvestama rakenduskava seirearuande koostamise ajakavaga – 31. detsembri seisuga peavad projektide seirearuanded olema rakendusüksuse poolt kontrollitud hiljemalt veebruari keskpaigaks. Indikatiivne rakenduskava seirearuande koostamise ajakava on toodud seirejuhendis ning seda uuendatakse iga aasta lõpus.

14. Selguse huvides ja projekti elluviimisest ülevaate saamiseks ajakohastatakse punkti 11.2 ning tuuakse välja, et projekti vahearuanne peab sisaldama vähemalt projekti aruandlusperioodi tegevuste ülevaadet, teavet väljund- ja tulemusnäitajate saavutamisest ning väljund- ja tulemusnäitajate saavutamise võimalikkuse hinnangut projekti lõpuks.

15. Muudetakse kehtetuks senised punktid 11.3 ja 11.5, kuna info on välja toodud punktis 11.1. Muuhulgas tuleb arvestada ühendmääruse § 13 lõikes 1 toodut: Toetust makstakse 31. märtsini 2024. a. Maksetaotlusi võib esitada rakendusüksusele 17. jaanuarini 2024. a.

16. Täpsustatakse punkti 12.2 ning kustutatakse sealt lause „Elluviija teavitab rakendusüksust projekti muutmise taotluse esitamisest ning selle põhjustest.“, sest projekti muudatusettepanek esitatakse hindamiseks rakendusasutusele.

Järgnevalt kajastatakse lisas 2 tehtavaid muudatusi.

1. Eelarve ja tegevuskava koostatakse aastasteks 2015 kuni 2020. Tegevuste lõpptähtajaks jääb 31.12.2020.

2. Muudetakse lisa 2 tabelis „Tegevuste loetelu ja eelarve“ toodud tegevuste ja abikõlblike summade lahtreid järgnevalt:

|  |  |  |
| --- | --- | --- |
|  | **Praegune seis** | **Muudatus** |
| **Tegevused** | **Abikõlblik summa (EUR)** | **Abikõlblik summa (EUR)** |
| Hüdrometeoroloogiajaamade uuendamine | | |
| Meteoroloogia- ja hüdromeetriajaamade parendamine | **3 015 760,00** | **- 9630,00** |
| Meteoroloogia- ja hüdromeetriajaamade taristu rajamine ning omanikujärelevalve | **1 687 600,00** | **- 276 400,00** |
| Kalibreerimislabori uuendamine | | |
| Kalibreerimislabori  uuendamine | **19 920,00** | **0** |
| Automaatsondijaama soetamine | | |
| Automaatsondijaama soetamine ja paigaldamine | **351 600,00** | **- 66 250,00** |
| Infotehnoloogilised arendustööd | **529 920,00** | **+ 251 380,00** |
| Personalikulud | **145 200,00** | **+ 100 900,00** |
| KÕIK KOKKU | **5 750 000,00** | **5 750 000,00** |

Järgnevalt on esitatud detailsemad selgitused iga eelarve rea muudatuse kohta.

1. Meteoroloogia- ja hüdromeetriajaamade parendamine (- 9630,00) – summat on vähendatud seni sõlmitud hankelepingute ja kavandatud hangete eeldatava maksumuse tõttu.

2. Meteoroloogia- ja hüdromeetriajaamade taristu rajamine ning omanikujärelevalve (- 276 400,00 ) – tegevuse summast on vähendatud, kuna kavandatud hankelepingud on sõlmitud.

3. Automaatsondijaama soetamine ja paigaldamine (- 66 250,00) – summat on vähendatud tulenevalt sõlmitud hankelepingu summast. Tegevuse kõik hanked on läbiviidud.

4. Infotehnoloogilised arendustööd (+ 251 380,00) – tegevuse summat on suurendatud arvestades seni sõlmitud hankelepingute ja kavandatud tegevuste eeldatavat maksumust. Juhtrühma (12.12.2018) otsuse alusel lisaks mobiilirakenduse kujundus- ja arendustöödele finantseerida ka veebilahenduse kujundus- ja arendustööd, et nende lahenduste kaudu jõuaks avalikkuseni ühtse visuaaliga nii ilma seireinfo kui hoiatused.

5. Personalikulud (+ 100 900,00) – personalikulu on muudetud tulenevalt projekti tegevuste tähtaja pikendamisest 9 kuu võrra, mis kajastub summas 36 124 eurot, ning arvestades seda, et projekti tegevuste tähtaja muutmisel 12 kuu võrra 17.12.2018 käskkirjaga nr 1‑2/18/911 personalikulu rida ei muudetud, kuigi 12 kuu võrra pikendamise tõttu suurenesid kulud 64 776 euro võrra.

Muudatused tegevuste abikõlblikes summades tulenevad projektis läbiviidud hangete ja soetuste reaalsetest maksumustest ning kavandatud hangete ja soetuste eeldatavatest maksumustest. Personalikulu on muudetud tulenevalt projekti tegevuste tähtaja pikendamisest.

1. **Käskkirja vastavus EL õigusele**

Käskkiri on kooskõlas EL õigusega.

1. **Käskkirja mõju**

Käskkirjaga reguleeritava projekti tulemused aitavad kaasa meetme tegevuse 8.2.1 eesmärgi saavutamisele.

1. **Käskkirja kooskõlastamine**

Käskkirja eelnõu on kooskõlastatud Rahandusministeeriumiga eelnõude infosüsteemi EIS kaudu ja Riigi Tugiteenuste Keskusega ning Ühtekuuluvuspoliitika fondide rakenduskava 2014–2020 valdkondliku komisjoniga.

**Kooskõlastustabel**

|  |  |  |
| --- | --- | --- |
|  | **Rahandusministeeriumi märkus** |  |
| 1. | Käskkirjaga muudetakse kehtetuks senised käskkirja lisa 1 punktid 11.3 ja 11.5, mis sätestasid vahearuannete ja lõpparuande esitamise tähtajad. Muudatuse kohaselt seab rakendusüksus tähtajad E‑toetuse keskkonnas. Palume vahearuannete esitamise tähtaegade seadmisel arvestada rakenduskava seirearuande koostamise ajakavaga – 31. detsembri seisuga projektide seirearuanded peavad olema rakendusüksuse poolt kontrollitud hiljemalt veebruari keskpaigaks. Indikatiivne rakenduskava seirearuande koostamise ajakava on toodud seirejuhendis ning seda uuendatakse iga aasta lõpus. | Arvestatud. Lisatud seletuskirja punkti 13. |
| 2. | Käskkirjaga täiendatakse projekti elluviimise korraldajaid ning lisatakse punkt 5.4, mis reguleerib juhtrühma moodustamist. Palume seletuskirja vastavas punktis selgitada juhtrühma moodustamise vajadust ja selle eesmärki. | Arvestatud. Lisatud seletuskirja punkti 2. |
| 3. | Käskkirja muudatusega lisatakse toetuse andmise tingimustesse punkt 10.4, mis sätestab, et elluviija peab tagama projekti väljundite ja tulemuse säilimise ning sihipärase kasutamise. Seletuskirjas on põhjendatud, et elluviijal on olnud probleeme antud sättest arusaamisega. Selguse huvides palume antud sätet täiendada ning lisada, mida tähendab tulemuste sihipärane kasutamine ning kui kaua peab seda tagama. | Arvestatud. Info on seletuskirja punktis 12. |